
ROZPOČTOVÉ POSÚDENIE
pre Výbor pre poľnohospodárstvo a rozvoj vidieka k návrhu nariadenia Európskeho parlamentu a Rady, ktorým sa mení nariadenie (EÚ) 2020/2220, pokiaľ ide o osobitné opatrenia v rámci Európskeho poľnohospodárskeho fondu pre rozvoj vidieka (EPFRV) na poskytovanie dodatočnej pomoci členským štátom zasiahnutým prírodnými katastrofami
(COM(2024)0495 – C10‑0148/2024 – 2024/0274(COD))
<Intro>Výbor pre rozpočet v súlade s článkom 58 rokovacieho poriadku vydal rozpočtové posúdenie návrhu a dospel k tomuto záveru:</Intro>
–	so zreteľom na nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie[footnoteRef:1], [1:  Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj?locale=sk. ] 

–	so zreteľom na nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027[footnoteRef:2], [2:  Ú. v. EÚ L 433I, 22.12.2020, s. 11, ELI: https://eur-lex.europa.eu/legal-content/SK/TXT/HTML/?uri=CELEX:32020R2093.] 

–	so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov[footnoteRef:3], [3:  Ú. v. EÚ L 433I, 22.12.2020, s. 28, ELI: https://eur-lex.europa.eu/legal-content/SK/TXT/HTML/?uri=CELEX:32020Q1222(01).] 

A.	keďže nedávne prírodné katastrofy v EÚ súvisiace so zmenou klímy mali ničivý vplyv na vidiecke obyvateľstvo žijúce a pracujúce v dotknutých regiónoch, pričom zničili značné množstvo výrobného potenciálu poľnohospodárstva a lesného hospodárstva, čo viedlo k značným stratám príjmov poľnohospodárov, vlastníkov lesov a vidieckych podnikov v týchto regiónoch, čím sa zvýšila zraniteľnosť európskeho potravinového systému v dôsledku týchto katastrof a čo predstavuje riziko pre potravinovú bezpečnosť EÚ a dostupnosť tradičných produktov;
B. 	keďže v rozpočtovom posúdení sa skúma bezprostredný vplyv, ako aj nepriame dôsledky iniciatívy alebo legislatívneho návrhu z rozpočtového hľadiska;
C.	keďže podľa rokovacieho poriadku sa má v rozpočtovom posúdení preskúmať, či návrh právne záväzného aktu poskytuje dostatočné finančné a ľudské zdroje, a vyhodnotiť potenciálny vplyv navrhovaného financovania na iné programy alebo politiky Únie; keďže sa v ňom má takisto určiť, či je návrh zlučiteľný s viacročným finančným rámcom, systémom vlastných zdrojov a príslušnou medziinštitucionálnou dohodou, ako aj s rozpočtovými zásadami stanovenými v nariadení Európskeho parlamentu a Rady (EÚ, Euratom) 2024/2509[footnoteRef:4]; [4:  Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj?locale=sk.] 

D.	keďže Parlament sa snaží zosúladiť svoje legislatívne a rozpočtové právomoci s cieľom posilniť svoju inštitucionálnu úlohu v rozhodovacom procese;
E.	keďže Parlament žiadal a podporil predchádzajúce iniciatívy na posilnenie kapacity rozpočtu EÚ v oblasti reakcie na krízu úpravou kritérií oprávnenosti vzhľadom na zmenu účelu pridelených prostriedkov v rámci fondov zdieľaného riadenia; keďže sa vychádza z toho, že takéto zmeny by nemali mať vplyv na predbežné prideľovanie finančných prostriedkov politiky súdržnosti a spoločnej poľnohospodárskej politiky na vnútroštátnej úrovni;
F.	keďže časti záväzkov operačných programov v rámci EPFRV vrátane záväzkov financovaných z pripísaných príjmov v rámci systému vypožičiavania si prostriedkov nástroja NextGenerationEU sú rozložené na 10 členských štátov a od októbra 2024 sú vystavené riziku zrušenia viazanosti podľa pravidla N + 3 platného právneho rámca EPFRV na roky 2014 – 2022;
G.	keďže cieľom legislatívnej zmeny je umožniť väčšiu rozpočtovú flexibilitu pri prerozdelení finančných prostriedkov na nové opatrenia v rámci EPFRV, aby bolo možné poskytnúť dodatočnú cielenú pomoc a flexibilitu členským štátom postihnutým prírodnými katastrofami, ktoré sa vyskytli od 1. januára 2024;
H.	keďže hlavným účelom pozmeňujúceho nariadenia je pomôcť poľnohospodárom, vlastníkom lesov a niektorým malým a stredným podnikom (MSP) najviac postihnutým prírodnými katastrofami, a to poskytnutím cielenej likvidity, okrem iného vo forme jednorazových platieb do výšky 42 000 EUR na prijímateľa;
1.	konštatuje, že Komisia tvrdí, že návrh je celkovo rozpočtovo neutrálny, pokiaľ ide o záväzky; napriek tomuto tvrdeniu si všíma celý rad rozpočtových dôsledkov;
2.	pripomína, že Parlament opakovane požadoval viac zdrojov pre Fond solidarity EÚ (FSEÚ) vzhľadom na rastúci počet a intenzitu živelných pohrôm a potrebu urýchliť a zjednodušiť postupy, aby sa podpora dostala rýchlejšie k členským štátom a regiónom postihnutým živelnými pohromami; zdôrazňuje potrebu administratívneho zjednodušenia s cieľom umožniť rýchle využitie finančných prostriedkov a využívanie jednorazových platieb poľnohospodárom, výrobcom tradičných výrobkov, lesníkom a MSP;
3.	pripomína, že Parlament opakovane kritizoval využívanie už plánovaného financovania ako nástroja reakcie na núdzové situácie, a trvá na tom, že tento prístup môže ohroziť jeho dlhodobejšie politické a investičné ciele stanovené v právnom rámci EPFRV; uznáva však, že tento návrh ponúka pragmatické riešenie v prípade nedostatočnej rozpočtovej flexibility a schopnosti reagovať na krízy v rozpočte EÚ, aby dokázal rýchlo reagovať na potreby postihnutého obyvateľstva;
4.	uznáva, že v kontexte pomalého čerpania finančných prostriedkov na rozvoj vidieka v niektorých členských štátoch a miery plnenia menej ako 75 % vo viacerých riadkoch môžu byť opatrenia flexibility odôvodnené;
5.	vyjadruje poľutovanie nad tým, že v opravnom liste č. 1/2025 sa nenachádza ani nespomína žiadny legislatívny finančný výkaz, ktorý by bol porovnateľný s výkazom pripojeným k návrhu RESTORE[footnoteRef:5] a ktorý by objasnil a vyčíslil dôsledky na profil platieb; pripomína, že to má priame dôsledky na príspevky členských štátov do rozpočtu EÚ; žiada, aby Komisia poskytla takéto informácie; [5:  Návrh nariadenia Európskeho parlamentu a Rady z 21. októbra 2024 o RESTORE – regionálnej núdzovej podpore obnovy, ktorým sa mení nariadenie (EÚ) 2021/1058 a nariadenie (EÚ) 2021/1057 (COM(2024)0496).] 

6.	víta hmatateľnú finančnú podporu poľnohospodárom vrátane malých poľnohospodárov s nízkym príjmom a výrobcov tradičných výrobkov, lesníkom a MSP postihnutým prírodnými katastrofami, ako sú rozsiahle záplavy, suchá a prírodné požiare, ako konkrétny prejav európskej solidarity; uznáva, že je potrebné urýchlene riešiť straty príjmov, ktorým čelia poľnohospodári, lesníci aj MSP EÚ pôsobiaci v oblasti spracovania, uvádzania na trh alebo vývoja poľnohospodárskych a lesníckych výrobkov v dôsledku nedávnych ničivých katastrof súvisiacich s klímou; víta skutočnosť, že finančná podpora poskytovaná prostredníctvom tohto návrhu by mala uprednostňovať podporné opatrenia založené na zásade „obnova k lepšiemu“, čím sa pripraví pôda pre komplexnejšiu a preventívnejšiu podporu EÚ na posilnenie pripravenosti a odolnosti vo vidieckych oblastiach EÚ; zdôrazňuje potrebu dodatočnej finančnej podpory pre samozásobiteľské poľnohospodárstvo, poľnohospodárov s nízkym príjmom a výrobcov tradičných výrobkov; zdôrazňuje, že dodatočné finančné prostriedky pre vidiecke oblasti by sa mohli sprístupniť v rámci mechanizmu EÚ v oblasti civilnej ochrany z ročného rozpočtu EÚ na rok 2025;
7.	pripomína všeobecnú pripomienku, že pri väčšine druhov grantového financovania EÚ 100 % miera spolufinancovania zo strany EÚ prináša účinné výsledky, ale vyvoláva otázky z hľadiska nižších dostupných celkových súm na vykonávanie politík a programov, ako aj z hľadiska národnej, regionálnej a miestnej zodpovednosti; je však presvedčený, že v prípadoch zmierňovania následkov katastrof a naliehavo potrebnej podpory likvidity je to mimoriadne opodstatnené; zdôrazňuje, že je potrebné konzultovať s dotknutými poľnohospodármi, lesníkmi, MSP a zainteresovanými stranami s cieľom poskytnúť realistickú a cielenú podporu;
8.	pripomína, že dobrovoľné zníženie prahovej hodnoty pre neznižovanie by mohlo viesť k nižšej úrovni výdavkov oprávnených na započítanie do príslušných cieľov zohľadňovania horizontálnych priorít rozpočtu EÚ, pričom uznáva potrebu takejto flexibility na prerozdelenie finančných prostriedkov na nové opatrenie a existujúce čiastkové opatrenie na obnovu potenciálu poľnohospodárskej výroby, a to najmä spôsobom, ktorý posilňuje odolnosť;
9.	konštatuje, že druhotným účelom opatrenia je zabrániť bezprostrednému zrušeniu viazanosti ešte nespotrebovaných rozpočtových záväzkov prijatých v rokoch 2021 a 2022; domnieva sa, že to má dôsledky na úroveň dostupnosti v rámci kroku 3a kaskádového mechanizmu (zložka zrušenia viazanosti osobitného nástroja EURI), ktorý je zakotvený v nedávno revidovanom nariadení o viacročnom finančnom rámci;
10.	domnieva sa, že z dlhodobého hľadiska by rozvinutejšia a skutočná rozpočtová flexibilita mala v porovnateľných prípadoch umožniť rozpočtové presuny s cieľom využiť finančné prostriedky v rámci osobitného výdavkového nástroja s rozpočtovým riadkom, právnym základom a rámcom riadenia, ktoré sú vhodnejšie pre reakciu na núdzové situácie a podporu likvidity.
11.	na záver konštatuje, že návrh nariadenia Európskeho parlamentu a Rady, ktorým sa mení nariadenie (EÚ) 2020/2220, pokiaľ ide o osobitné opatrenia v rámci Európskeho poľnohospodárskeho fondu pre rozvoj vidieka (EPFRV) na poskytovanie dodatočnej pomoci členským štátom zasiahnutým prírodnými katastrofami, je v súlade s prvkami uvedenými v článku 58 ods. 3 rokovacieho poriadku;

